
Sülysáp Nagyközség Önkormányzata Képviselő-testületének

2011. április 14-én tartandó munkaterv szerinti ülésére

6. napirendhez

Tárgy:
Védőnői körzetek 2010. évi munkájáról szóló beszámolók megtárgyalása
Tisztelt Képviselő-testület!

A helyi önkormányzatokról szóló 1990. évi LXV. törvény 8. § (4) bekezdése, valamint az egészségügyről szóló 1997. évi CLIV. törvény 152. § (1) bekezdése alapján a helyi önkormányzatok feladata az egészségügyi alapellátások körében a háziorvosi, a házi gyermekorvosi, a fogorvosi és a védőnői ellátásról gondoskodni, amit önkormányzatunk – a védőnői ellátás kivételével – feladat-ellátási szerződések keretében biztosít.

A megfelelő ellátás fenntartása érdekében elengedhetetlen a folyamatos tájékozódás a különböző egészségügyi területeken folyó munkáról, ezért évről évre bekérjük a településünkön működő egészségügyi szakemberek beszámolóit a szakterületük állapotáról.

Jelen előterjesztés keretén belül kérem a védőnői körzetek beszámolóinak szíves megtárgyalását és elfogadását.

…/2011. (IV. 14.) ÖKT határozati javaslat

Sülysáp Nagyközség Önkormányzatának Képviselő-testülete
1./ Szanyi Jánosné védőnő beszámolóját az I. sz. védőnői körzet 2010. évi munkájáról elfogadja,

2./ Fontos Magdolna védőnő beszámolóját az II. sz. védőnői körzet 2010. évi munkájáról elfogadja,

3./ Nagy Jusztina védőnő háziorvos beszámolóját az III. sz. védőnői körzet 2010. évi munkájáról elfogadja.

Határidő: azonnal
Felelős: polgármester
Sülysáp, 2011. április 6.

Horinka László s.k.


Polgármester
SÜLYSÁP NAGYKÖZSÉG ÖNKORMÁNYZATA

KÉPVISELŐTESTÜLETE RÉSZÉRE

BESZÁMOLÓ SÜLYSÁP I. SZ. KÖRZET VÉDŐNŐI MUNKÁRÓL

1. Demográfiai mutatók (2010. évi adatok)

Élveszülések száma:
27

Csecsemőhalott:
0

Halvaszülés:
0

Gyerekhalálozás:
0

Koraszülés:
4

2. Gondozottak száma

Várandós anya:
45
(ebből veszélyeztetett: 4)

0-11 hónapos csecsemő:
27
(ebből veszélyeztetett: 5)

12-35 hónapos kisded:
85
(ebből veszélyeztetett: 7)

3-6 éves kisgyermek:
118
(ebből veszélyeztetett: 9)

3. Várandós gondozás

Védőnői munkám kiemelt feladata a várandósok gondozása.

A családok gondozása során kiderül, hogy a várandósok egyre nehezebb anyagi körülmények között élnek, sokszor nehézséget jelent számukra a vizsgálatok elvégeztetése. Sokszor gondot okoz a szakrendelőbe való eljutás, a kistarcsai kórház nehezen megközelíthető. Az a várandós, aki megteheti, inkább válassza a számára leginkább megközelíthető fővárosi kórházak egyikét, ahol minden vizsgálatot helyben el tud végeztetni. Ennek hátránya, hogy a várandós gondozást nem tudjuk összehangolni a szakorvosokkal a kommunikáció hiányában. A nehezebb körülmények között élő terheseink számára mi kérünk időpontot a szakvizsgálatok elvégzésére.

Várandós tanácsadáson és családlátogatás során segítem a várandós anyáimat eligazodni az előállt helyzettel, míg szakmai tanácsokkal segítem az egészséges terhesség kiviselésében. Célom a koraszülések számának csökkentése.

4.
Nővédelem
Eme területen fontos feladatom a magas terhesség-megszakítások csökkentése, a helyes fogamzásgátló módszerek alkalmazása. Családlátogatás során beszélgetünk a szűrések jelentőségéről.

5.
Csecsemő- és kisdedgondozás
Csecsemőt és kisdedet nevelő családok többsége rendezett körülmények között él, szeretettel gondoskodnak gyermekeikről.

Segítem az anyákat, hogy minél hosszabb ideig táplálják anyatejjel gyermeküket és a későbbiekben a reklámok ellenére, egészséges ételeket biztosítson számukra.

Kötelező védőoltásokat megkapják, körzetemben nincs olyan család, aki a védőoltások beadását megtagadná, sőt nagyon sok szülő az ajánlott védőoltásokat is igénybe veszi.

Munkám nagy részét a védőnői tanácsadóban végzem a védőnői és orvossal tartott tanácsadásokon, ahol figyelemmel kísérjük a gyermekek fejlődését, így sajnos egyre kevesebb időm jut a családlátogatásokra.

6.
Óvodások gondozása
A Központi óvodában 3 csoport és az összevont keresztény csoport működik. Kapcsolatom az óvónőkkel jó és az információ cseréje folyamatos.

Szűrővizsgálatokat (3, 4, 5, 6 éves) státusz vizsgálatok a védőnői ill. a gyermekorvossal tartott tanácsadásokon történik. Az óvodában továbbra is a tisztasági vizsgálatok történnek.

7.
Iskolaegészség ügy

Móra Ferenc Általános Iskola létszáma: 367. (2010. okt. 1-én).

Munkakapcsolatom az iskolával jó, folyamatos a kapcsolattartás, indokolt esetben közös családlátogatással segítjük egymás munkáját.

A szűrővizsgálatok és a kötelező védőoltások (6. o, 8. o.) a Fő utcai védőben történik.

A szűrővizsgálatokkal kapcsolatos észrevételek:

Tovább nőtt a kórosan elhízott gyermekek száma, látásélesség vizsgálat során egyre több elváltozást találunk. Alig változott a tartási rendellenességek száma. Ez év tavaszán a pedagógus szervezésében egészségnapot tartottunk ahol előadás formájában felhívtuk a gyermekek figyelmét ez egészséges táplálkozásra, a helyes életmódra. Nemcsak a gyerekeket, hanem szüleiket szívesen vártuk, őket különböző vizsgálatok elvégeztetésére (súly, magasság, testtömeg index, vérnyomásmérés, stb.) invitáltuk meg. Egy nagyon jó hangulatú délelőttöt töltöttünk együtt. A gyermekorvossal együtt felvilágosító előadások is történtétek.

8.
Egyebek

Kapcsolatot tartok fenn a Polgármesteri Hivatallal, gyámügyi és szociális főelőadóival, családsegítő szolgálattal.

Tárgyi feltételek ebben az évben: egy hallásvizsgáló készüléket vásárlására került sor. 

Munkaértekezleten az ÁNTSZ Monori, Nagykátai Kistérségi Intézet keretében évi két alkalommal veszek részt.

Baba-Mama klubot vezetek a védőbe heti egy alkalommal szerdai napon, ennek keretében emlékeztünk meg az anyatejes világhétre a hosszú ideig szoptató anyukákkal.

Köszönettel tartozok mindazoknak, Polgármester Úrnak, tisztelt képviselő-testületnek akik segítő támogatásukkal hozzájárulnak ahhoz, hogy hivatásomat fennakadás nélkül gyakoroljam.

Sülysáp, 2011.04.04.


Szanyi Jánosné


védőnő

Beszámoló Sülysáp II. sz. Körzetében történő

Munkáról /2010. évben /

1. Demográfiai mutatók alakulása /2010. évben/

Élve születések száma:
27


Koraszülések száma:
1


Halvaszülés száma:
0


Gyermekhalálozás száma:
0

2. Gondozottak száma /2010. állapot szerint/


Várandós anyák száma:
37


O-11 hónapos csecsemő:
36
/ebből "V" 2


12-35 hónapos kisded:
65
/ebből "V" 3


3-6 éves kisgyermek:
130
/ebből "V" 7


Gondozott családok sz.
195

3. Várandós anyák gondozása: 

Sülysáp II. körzetben a várandós anyák száma két-három éve sajnos folyamatos csökkenést mutat. Az anyák egyre jobban meggondolják, hogy merjenek-e vállalkozni a gyermek fogadására. A várandós gondozás az anya szükségleteinek és családi környezetének megfelelően történik. Mindig arra törekszem, hogy jó és bizalmon alapuló kapcsolatot építsek ki gondozottaimmal. Heti két órában tartok terhes tanácsadást, ekkor a meglévő leleteiket beírom a kiskönyvbe, terhes törzslapra, valamint súlyt, vérnyomást, vizeletvizsgálatot végzek. Általában az anyukák havi rendszerességgel jelennek meg. Szükség és igény szerint látogatom az otthonukban, előzetes telefonos megbeszélés után. Ekkor van lehetőség a személyi problémák megbeszélésére. Tanácsokat adok, életmód, táplálkozás, különböző vizsgálatok szükségességére hívom fel a figyelmét.

Szoros a kapcsolat a háziorvossal, a gyömrői szakrendelővel, és próbálok a várandós fogadott orvosával is kapcsolatot létesíteni.

4. Csecsemő és kisdedgondozás: 

Az újszülött és csecsemő egészséges fejlődésének biztosítása érdekében folyamatos kapcsolatot tartok fent a gondozott családjával. Ez meghatározott családlátogatási formában, tanácsadáson való megjelenésben nyilvánul meg. Mind a kettő gyermekorvossal dolgozom, hetente /Dr. Laczkó Katalinnal, aki fél éve jött községünkbe és kéthetente Dr. Balog Erzsébettel. A tanácsadásokon általában nagy a forgalom, gondozottainkat időpontra hívjuk. Heti két órában védőnői tanácsadást tartok, státusz vizsgálatokat, /2009. szeptembertől O-6 éves korig kötelezővé tették/ ekkor is végzem. Körzetemben jelentős a jól szoptató anyák száma. Szükség és igény szerint látogatom gondozottaimat, figyelemmel kisérem testi és szellemi fejlődésüket.

5. Óvodások gondozása
3 éves kórtól az iskola megkezdésig tartó folyamatos gondozás a gyermekek egyéni szükségleteinek megfelelően, családlátogatásokon és védőnői tanácsadásokon történik. Az óvodai kötelező szűrővizsgálatokat 2009 év szeptemberétől a tanácsadóban végzem szülő jelenlétében. Átfogó, mindenre kiterjedő védőnői leletet /testi, szellemi, pszichoszomatikus/ adok.  Ezek a változások szükségesek, utólag beigazolódtak, a szülők szívesen részt vesznek gyermekük évenkénti státusz vizsgálatánál.

6. Iskolaegészség ügy

Tanévkezdés után tisztasági vizsgálatot végzünk, ill. évközben szükség szerint. Ebben az évben különösebb probléma nem merült fel. Az előirt iskolai szűrővizsgálatokat és a kötelező védőoltásokat az ellátó orvossal heti két órában, a tanácsadóban végezzük. Évek óta felmerülő probléma az elhízás, és a tartási rendellenességek Az egészséges táplálkozásban, nagy szerepe van a családi táplálkozás szokásainak, az iskolai közétkeztetésnek, büfék kínálatának 

7. Egyebek

Ebben az évben a vezető védőnő által megtartott munkaértekezleten négy alkalommal vettem részt. Ebből két alkalommal Sülysápon került megrendezésre, mi sülysápi védőnők örömmel segédkeztünk. Többször voltam továbbképzésen, az ezzel járó költségeket a Polgármesteri Hivatal támogatta. Három éve a védőnői tanácsadóban egy jól működő baba mama klubbot vezetünk. Jó a kapcsolat a hivatal dolgozóival, a polgármesterrel, gyámügyi előadóval, gyermekjóléti szolgálattal. Folyamatos a kapcsolat a monori ÁNTSZ-el, vezető védőnővel.

Munkámat szívesen végzem, úgy érzem, hogy a családok igénylik a tanácsaimat és segítségemet.

Sülysáp 2011.04.01.


Fontos Magdolna


Védőnő

SÜLYSÁP NAGYKÖZSÉG ÖNKORMÁNYZATÁNAK

KÉPLSELŐTESTÜLETE

BESZÁMOLÓ A SÜLYSÁP III. SZÁMÚ- SÁPI- 

VÉDŐNŐI KÖRZETÉBEN 2010. ÉVVBEN VÉGZETT

TEVÉKENYSÉGEKRŐL

Tisztelt képviselő hölgyek és urak, 

Tisztelt bizottsági tagok!

Bevezetőmben elmondom, a 2010. év számomra a kihívások éve volt. Önök között van, aki munkámat, körzetem sajátosságait még nem ismeri, az előző beszámolóimban leírtakat nyilván megtekinthetik a Hivatal irattárában.

Mindenek előtt néhány demográfiai adattal kezdek. 

2010-ben az élveszületések száma 24 volt, ez némi csökkenést mutat az előző évhez képest, de a tárgyévben beköltözöttek száma további 3-mal növeli a csecsemők számát.

Közülük összesen 10 volt veszélyeztetett. 3 egészségügyi, 7 környezeti ok miatt.

Halvaszületés és csecsemőhalálozás szerencsére nem történt, koraszülött csecsemőm mindössze 1 volt, ő egy sikertörténet, a 40. terhességi hét helyett a 30.-ra született, fejlődése jól alakul.

A legfontosabb feladatomként tekintett várandós gondozás adataiban lényeges változás nincs, átlagban15-16 terhes nőt látok el.

2010-től sajnos megszűnt az ingyenesen elvégezhető kombinált és integrált kromoszóma-teszt hozzáférhetősége, ennek esetleges negatív kihatásait a jövőben tapasztalhatjuk majd. Térítéses vizsgálatra egyre kevesebben vállalkoznak, egyenes arányban a családok egyre romló anyagi helyzetével.

A várandósok gondozását a választott háziorvossal és nőgyógyász szakorvossal közösen végezzük. Mindannyiunk célja kell, hogy legyen minél több egészséges gyermek megszületése. Mégis előfordul sajnos a már-már műhiba ízű mulasztás, melynek következményei itthon „csapódnak le”, a következményekkel nekünk kell megküzdeni.

A 0-6 éves korosztályról általában elmondható, hogy testi és szellemi fejlődésük, szocializációjuk megfelelő, de el kell mondani, ebben nagy szerepük – néhány esetben elsődleges - van a lelkiismeretes óvodapedagógusoknak is.

Néhány nappal ezelőtt egy másik fórumon elhangzott beszámolómban összegeztem az előző év problémáit. Mi, akik napi szinten a családok közt járunk, érzékeljük a csökkenő életszínvonalat, elszegényedést. Területemen megjelent az éhezés, éheztetés, az erőszak különböző formái családon belül és intézményben is.

Gyermekelhanyagolás miatt újabb 6 gyermekem került védelembe és sajnos 2010-ben súlyos szülői veszélyeztetés miatt a családból történő kiemelést kényszerültünk alkalmazni egy, az éheztetést szerencsére túlélő alig 3 hónapos csecsemő és két kisded esetében. Nem zárójelben: a szülők elleni büntetőeljárás folyamatban van.

Vegyes körzetet látok el, hozzám tartozik a Szent István Általános Iskola. Az iskola egészségügyi munkáról e Képviselőtestület előtt már beszámoltunk, itt csupán annyit jeleznék, súlyos testi sértés miatt indult rendőrségi eljárás, védelembe vétel 3 tanulónk esetében.

Számomra új jelenséggel is szembe kellett néznem az elmúlt év során. Egy 13 éves, SNI-s tanuló leányt szülei - etnikai szokásjogukkal magyarázva - „férjhez adták”. A kislány sérülése (pszichés és emocionális) családján kívül mindenki számára nyilvánvaló.

Ne csak negatívumokat említsek. Védőnői munkánkban nagy szerepet kell kapjon a nővédelem is. Ennek keretében indult 2009-ben a védőnői méhnyak szűrő mintaprogram, melyhez 2010-ben én is csatlakoztam. Március 26. és június 2. között elvégeztem a „Védőnők felkészítése a népegészségügyi célú méhnyakszűrésre és követésére” továbbképzést, ahol sikeres (100 %-os) elméleti vizsgát tettem, majd június végéig nőgyógyász szakorvos felügyelete mellett teljesítettem a gyakorlatot.

Megjegyzem, a jelentkezés önkéntes volt, a képzések és utaztatásunk minden költségét az Országos Tisztiorvosi Hivatal állta, s biztosította számunkra az összes szükséges eszközt. A programban a Monori, Nagykátai Kistérségből hárman vettünk részt.

Önálló munkámat július 28. és október 11. között végeztem. Szinte minden megszólított asszony meglepődött, hogy „házhoz” hoztuk a szűrést, mely az ő szabadidejükhöz alkalmazkodva, várakozási idő nélkül, az elvárható intimitást biztosítva és nem utolsó sorban valóban ingyenesen történt.

Munkám összefoglalását, elemzését november 16-án a kistérségi szakmai értekezletünkön egy sikeres előadás keretében mutattam be.

Október 11. és november 12. között végzős védőnő hallgató területi gyakorlati oktatását végeztem. A védőnő jelölt olyan esetekkel találkozott, melyek több, mint 30 év után számomra is kihívást jelentettek (akár egészségügyi- mint pl. rühesség előfordulása- akár váratlan helyzetek – anyai halál- vagy súlyos szociális problémák kezelése). Kezét nem engedtem el, mindketten tudjuk, mentorként számíthat rám a továbbiakban is.

A sülysápi Vöröskereszt neve alatt csapatunkkal - melynek magját dr. Balog Erzsébet, Polenyikné Jurás Erzsébet és jómagam alkotjuk, de szükség esetén dr. Bori Andrea, Korponainé Éva és Molnárné Retter Edit is hadra fogható - évek óta rendszeresen végezzük mindhárom térségi futónap egészségügyi biztosítását. Mivel ezek a rendezvények egyre több résztvevőt vonzanak, ez évtől mentőautó jelenléte is előírás, így Petik Krisztina is beállt közénk. Fontosnak tartottam a nevek felsorolását, hisz mindenki szabadidejében, természetesen díjazás nélkül és a helyszínen névtelenül vállalja a néha nem kicsit fárasztó munkát. 

A teljesség igénye nélkül igyekeztem némi képet adni arról a tevékenységről, ami Sülysáp III. sz. körzetében történik. Minden fent említett gond ellenére úgy érzem, szerencsés vagyok, hogy ezen a területen dolgozhatom. Körzetem lakosainak legtöbbjével, a társszakmák képviselőivel kapcsolatunk nagyon jó, a problémák pedig azért vannak, hogy legyen mit megoldani.

Végül, de nem utolsó sorban köszönöm a Képviselőtestület eddigi támogatását.

Sülysáp, 2011. 04. 05.


Tisztelettel:


Nagy Jusztina


védőnő

